# ស៊ែប៊ី

សាធារណរដ្ឋស៊ែប៊ី| Република Србија Republika Srbija (ស៊ែប៊ី) |
| --- |
|
**ទង់ជាតិវរលញ្ឆករ** |
| **ភ្លេងជាតិ** Боже правде *Bože pravde* "(ព្រះយុត្តិធម៌") |
| ទីតាំងប្រទេសស៊ែប៊ី (ក្រហម) នៅទ្វីបអឺរ៉ុប ឆ្នូតក្រហមជាប្រទេសកូសូវ៉ូដែលស៊ែប៊ីទាមទារជាទឹកដីរបស់ខ្លួន |
| រដ្ឋធានី និង ទីក្រុងធំបំផុត | ប៊ែលក្រាដ ﻿ / ﻿ |
| ភាសាផ្លូវការ | ស៊ែប៊ី |
| ក្រុមជនជាតិ (ឆ្នាំ ២០២២) | * ៨០.៦% ស៊ែប៊ី
* ២.៨% ហុងគ្រី
* ២.៣% បូស្នី
* ២% រ៉មស៍
* ៥.៤% ជនជាតិផ្សេងៗទៀត
* ៦.៩% មិនប្រកាស/មិនឱ្យចម្លើយ
 |
| សាសនា (ឆ្នាំ ២០២២) | * + ៨៦.៦% គ្រិស្តសាសនា
		- ៨១.១% អូស្សូដក់
		- ៣.៩% កាតូលិក
		- ១.៧% និកាយគ្រិស្តផ្សេងទៀត
* ៤.២% ឥស្លាមសាសនា
* ១.១% គ្មានជំនឿសាសនា
* ៧.៩% មិនប្រកាស/មិនឱ្យចម្លើយ
 |
| រដ្ឋាភិបាល | ឯកត្តរដ្ឋ សាធារណរដ្ឋសភានិយម |
| - ប្រធានាធិបតី | អាឡិចសាន់ដឺ វូឈីក |
| - នាយករដ្ឋមន្ត្រី | យូរ៉ូ ម៉ាស៊ុត |
| - ប្រធានរដ្ឋសភា | អាណា ប៊្រែណាប៊ិជ |
| នីតិបញ្ញត្តិ | រដ្ឋសភា |
| ប្រវត្តិសាស្ត្រ |
| - ក្សត្របុរី | ៧៨០ |
| - ព្រះរាជាណាចក្រ | ១២១៧ |
| - ចក្រភព | ១៣៤៦ |
| - ក្រោមអំណាចអូតូម៉ង់ | ១៤៥៩–១៨០៤ |
| - បដិវត្តន៍ស៊ែប៊ី | ១៨០៤ |
| - ទទួលស្គាល់ឯករាជ្យភាព | ១៨៧៨ |
| - ព្រះរាជាណាចក្រទីពីរ | ១៨៨២ |
| - យូហ្គោស្លាវី | ១៩១៨ |
| - ស៊ែប៊ី និងម៉ុងតេណេគ្រោ | ១៩៩២ |
| - ឯករាជ្យភាពត្រូវបានស្ដារ | ២០០៦ |
| ក្រឡាផ្ទៃ |
| - ផ្ទៃសរុប | ៨៨,៤៩៩ គ.ម២   (ទី១១១) |
| - មិនរាប់កូសូវ៉ូ | ៧៧,៥៨៩ គ.ម២ |
| ប្រជាជន |
| - ប៉ាន់ស្មាន (ឆ្នាំ ២០២៥) |  ៦,៥៦៧,៧៨៣ (មិនរាប់កូសូវ៉ូ) (ទី១០៧) |
| - ជំរឿន (ឆ្នាំ ២០២២) |  ៦,៦៤៧,០០៣ (មិនរាប់កូសូវ៉ូ) |
| - ដង់ស៊ីតេ | ​​៨៥ នាក់/គ.ម២   (ទី១២៧) |
| GDP (PPP) | ប៉ាន់ស្មាន (ឆ្នាំ ២០២៥) |
| - សរុប |  ២១៦.២២ ពាន់លានដុល្លារ (ទី៧៨) |
| - ក្នុងម្នាក់ |  ៣៣,១១៥ ដុល្លារ (ទី៦៥) |
| GDP (ចារឹក) | ប៉ាន់ស្មាន (ឆ្នាំ ២០២៥) |
| - សរុប |  ៩២.៥៥ ពាន់លានដុល្លារ (ទី៧៩) |
| - ក្នុងម្នាក់ |  ១៤,១៧៥ ដុល្លារ (ទី៧៥) |
| ជីនី (២០២៤) |  ៣១.៩ មធ្យម |
| HDI (២០២៣) |  ០.៨៣៣ ខ្ពស់ណាស់ · ទី៦២ |
| រូបិយវត្ថុ | ឌីណាស៊ែប៊ី (RSD) |
| ល្វែងម៉ោង | UTC+១ (CET) |
| - រដូវក្តៅ (DST) | UTC+២ (CEST) |
| កូដហៅទូរស័ព្ទ | +៣៨១ |
| កូដ ISO 3166 | RS |
| ដែនកម្រិតខ្ពស់ | * .rs
* .срб
 |
|  |

**ប្រទេសសែប៊ី** ដោយមានឈ្មោះផ្លូវការថា **សាធារណរដ្ឋសែប៊ី** គឺជាប្រទេសមួយស្ថិតនៅប៉ែកអាគ្នេយ៍ និងកណ្ដាលនៃទ្វីបអឺរ៉ុប។ ដោយមានទីតាំងភូមិសាស្ត្រនៅក្នុងតំបន់បាល់កង់ ស៊ែប៊ីមានព្រំប្រទល់ជាប់ជាមួយនឹងប្រទេសហុងគ្រីនៅភាគជើង ប្រទេសរូម៉ានីនៅភាគឦសាន ប្រទេសប៊ុលហ្ការីនៅភាគអាគ្នេយ៍ ម៉ាសេដ្វានខាងជើងនៅភាគត្បូង ប្រទេសក្រូអាតនៅភាគពាយព្យ ប្រទេសបូស្នី-អ៊ែរសេកូវីននៅភាគលិច និងម៉ុងតេណេគ្រោនៅភាគនិរតី។ប្រទេសសែប៊ីក៏បានអះអាងដែរថាខ្លួបមានព្រំប្រទល់ជាប់ជាមួយប្រទេសអាល់បានីតាមរយៈទឹកដីកូសូវ៉ូដែលសព្វថ្ងៃកំពុងជាប់ក្នុងជម្លោះជាមួយស៊ែប៊ី។ ដោយមិនរាប់បញ្ចូលកូសូវ៉ូ សែប៊ីមានប្រជាជនរស់នៅប្រមាណ ៦.៦ លាននាក់។ រដ្ឋធានីរបស់សែប៊ីគឺទីក្រុងប៊ែលក្រាដ ហើយក៏ត្រូវជាទីក្រុងធំបំផុតក្នុងប្រទេសផងដែរ។

ទឹកដីប្រទេសស៊ែប៊ីបច្ចុប្បន្នត្រូវបានមនុស្សចូលមកតាំងទីលំនៅដំបូងតាំងពីយុគសម័យថ្មបំបែកមកម៉្លេះ មុនពេលកុលសម្ព័ន្ធស្លាវផ្លាស់ទីចូលមកនៅក្នុងសតវត្សរ៍ទី៦។ រដ្ឋតូចៗមួយចំនួនបានលេចខ្លួនឡើងនៅដើមមជ្ឈិមសម័យ ហើយនាពេលនោះត្រូវបានគេចាត់ទុកថាសុង្ករដ្ឋក្រោមអាណាចក្រធំៗនៅជុំវិញដូចជា ប៊ីហ្សង់តាំង ហ្វ្រង់ស៍ និងហុងគ្រីជាដើម។ ព្រះរាជាណាចក្រសែប៊ីត្រូវបានទទួលស្គាល់ពីសំណាក់ប៉ាប និងកុងស្តង់ទីណូប្ល៍នៅក្នុងឆ្នាំ១២១៧ ហើយបានពង្រីកទឹកដីដល់ចំណុចកំពូលក្នុងនាមចក្រភពស៊ែប៊ីក្នុងឆ្នាំ១៣៤៦។ មកត្រឹមពាក់កណ្ដាលសតវត្សរ៍ទី១៦ ចក្រភពអូតូម៉ង់បានកាត់យកទឹកដីទាំងមូលរបស់ប្រទេសសែប៊ីសព្វថ្ងៃ ប៉ុន្តែរបបគ្រប់គ្រងរបស់អូតូម៉ង់នៅស៊ែប៊ីត្រូវបានរំខានម្តងម្កាលដោយអាណាចក្រហាបស្បួក ហើយមកត្រឹមចុងសតវត្សរ៍ទី១៧ ហាបស្បួកក៏បានវាតទីចូលដល់ទឹកដីសែប៊ីកណ្តាលដោយបានរក្សាអំណាចកាន់កាប់នៅត្រឹមតំបន់វ៉ូយវ៉ូឌីណា។ នៅដើមសតវត្សរ៍ទី១៩ បដិវត្តន៍សែប៊ីបានបង្កើតរដ្ឋជាតិស៊ែប៊ីឡើងនៅក្នុងតំបន់បាល់កង់ ហើយក៏បានបន្តពង្រីកទឹកដីបន្ថែម។ នៅក្នុងឆ្នាំ១៩១៨ បន្ទាប់ពីបញ្ចប់សង្គ្រាមលោកលើកទី១ ព្រះរាជាណាចក្រសែប៊ីបានបង្រួបបង្រួមជាមួយអតីតទឹកដីហាបស្បួកនៅវ៉ូយវ៉ូឌីណា ហើយក្រោយបន្តិចមកក៏បានបង្រួមបន្តជាមួយប្រជាជាតិស្លាវដទៃទៀតនៅក្នុងតំបន់បង្កើតបានជាយូហ្គោស្លាវី ដែលមានអត្ថិភាពរហូតដល់ទសវត្សរ៍ឆ្នាំ១៩៩០ នៅពេលដែលសង្គ្រាមយូហ្គោស្លាវីផ្ទុះឡើង។ បន្ទាប់ពីយូហ្គោស្លាវីបានបែកបាក់ ប្រទេសស៊ែប៊ីក៏បានទៅចងសហភាពជាមួយប្រទេសម៉ុងតេណេគ្រោ មុនពេលត្រូវបានរំលាយដោយសន្តិវិធីនៅក្នុងឆ្នាំ២០០៦ ដែលនាំឱ្យស៊ែប៊ីស្ដារឯករាជ្យភាពខ្លួនក្នុងនាមជារដ្ឋអធិបតេយ្យតែមួយឡើងវិញ។ នៅក្នុងឆ្នាំ២០០៨ តំណាងរាស្ត្រនៃសភាកូសូវ៉ូបានប្រកាសកូសូវ៉ូជារដ្ឋឯករាជ្យដោយឯកតោភាគី ដោយទទួលបាននូវប្រតិកម្មចម្រុះពីសហគមន៍អន្តរជាតិ ខណៈស៊ែប៊ីនៅបន្តទាមទារកូសូវ៉ូជាផ្នែកមួយនៃទឹកដីអធិបតេយ្យភាពរបស់ខ្លួនរហូតមកដល់បច្ចុប្បន្ន។

ស៊ែប៊ីគឺជាប្រទេសដែលមានសេដ្ឋកិច្ចប្រាក់ចំណូលមធ្យមកម្រិតខ្ពស់ និងប្រព័ន្ធសុខាភិបាលសកល បូករួមទាំងប្រព័ន្ធអប់រំបឋមសិក្សា និងមធ្យមសិក្សាឥតគិតថ្លៃដល់ប្រជាពលរដ្ឋរបស់ខ្លួន។ សព្វថ្ងៃ ស៊ែប៊ីជាឯកត្តរដ្ឋ សាធារណរដ្ឋអាស្រ័យរដ្ឋធម្មនុញ្ញនិយមសភា និងជារដ្ឋសមាជិកមួយក្នុងអង្គការសហប្រជាជាតិ ក្រុមប្រឹក្សាអឺរ៉ុប អង្គការសន្តិសុខ និងសហប្រតិបត្តិការអឺរ៉ុប ភាពជាដៃគូដើម្បីសន្តិភាព អង្គការសហប្រតិបត្តិការសេដ្ឋកិច្ចសមុទ្រខ្មៅ កិច្ចព្រមពៀងពាណិជ្ជកម្មសេរីអឺរ៉ុបកណ្ដាល ហើយកំពុងតែបោះជំហានចូលជាសមាជិកនៃអង្គការពាណិជ្ជកម្មពិភពលោក។ ចាប់តាំងពីឆ្នាំ២០១៤ មក ប្រទេសស៊ែប៊ីបានកំពុងចរចាចូលជារដ្ឋសមាជិកនៃសហភាពអឺរ៉ុប ហើយអាចក្លាយជាសមាជិកនៃសហភាពមួយនេះនៅឆ្នាំ២០៣០។ ស៊ែប៊ីបច្ចុប្បន្នគឺប្រកាន់ខ្ជាប់ជាផ្លូវការនូវគោលនយោបាយអព្យាក្រឹតភាពយោធា។

## និរុត្តិសាស្ត្រ

## ប្រវត្តិសាស្ត្រ

## កំណត់សម្គាល់

## ឯកសារយោង